Toomas Sepp

Toomas Sepp (sündinud 17. septembril 1959 Tartus) on eesti omavalitsusametnik. Ta oli 24. aprillist 1992 kuni 31. augustini 2020 Tallinna linnavalitsuse linnasekretär.

 Haridus 
Aastatel 1967–1978 õppis ta Tartu 5. Keskkoolis (praegune Tartu Tamme Gümnaasium). 1983. aastal lõpetas ta Tartu Riikliku Ülikooli õigusteaduskonna juristina.

 Töö 
Aastatel 1983–1989 töötas Toomas Sepp Eesti NSV Elamu- ja Kommunaalmajanduse Ministeeriumis vaneminseneri, peaspetsialisti ja peajuristina. 1990 jaanuarist märtsini töötas ta Riigikantseleis vanemkonsultantina. 1990 mais asus ta tööle Tallinna Linnakantselei elamunõunikuna. 24. aprillist 1992 kuni 31. augustini 2020, töötas ta Tallinna linnasekretärina, olles sellega kõige kauem ametis püsinud linnasekretär. 1. jaanuarist 2021 asus ta tööle pealinna ombudsmanina.Toomas Sepp asub tööle Tallinna ombudsmanina. ERR uudised, 25.11.2020

Toomas Sepp on olnud tegev Tallinna puuetega laste hariduskorralduse edendamisel ja Tallinna Heleni kooli kujundamisel. Ta on Eesti Kuulmispuuetega Laste Vanemate Liidu juhatuse esimees alates 1996. aastast ja Eesti Punane Risti nõukogu liige alates 2019. aastast. Ta on ka Eesti Puuetega Inimeste Fondi nõukogu esimees. 2021. aastal valiti ta Eesti Paralümpiakomitee juhatuse liikmeks.

 Tunnustus 
 1999 Eesti Turismifirmade Liidu turismiarendaja
 2003 Eesti Punase Risti III klassi teenetemärk
 2005 Eesti Linnade Liidu tänuplaat
 2005 Eesti Muinsuskaitse Seltsi teenetemedal
 2006 Kodanikupäeva aumärkKodanikupäeva aumärgi saanud
 2008 Harjumaa teenetemärk
 2009 Tallinna teenetemärk
 2014 Eesti Juristide Liidu auliige

 Isiklikku 
Tema tütre abikaasa on endine Eesti Kurtide Noorte Organisatsiooni president Marko Uripea.

 Viited 

Kategooria:Tallinna linnaametnikud
Kategooria:Tartu Ülikooli õigusteaduskonna vilistlased
Kategooria:Eesti Punase Risti III klassi teenetemärgi kavalerid
Kategooria:Sündinud 1959